Source: https://www.omanikud.ee/uudised/article_id-2238
Timestamp: 2019-12-08 20:01:50+00:00
Document Index: 4022200

Matched Legal Cases: ['kohus ', '§ 11', '§ 11', 'Kohus ', '§ 11', 'kohus ', '§ 11', '§ 11', '§ 11', '§ 11', '§ 12', 'Kohus ']

Koduomanike maamaksuvabastust laiendav maamaksuseaduse muutmise seadus - Omanikud
Koduomanike maamaksuvabastuse seaduse eelnõu läbis täna (15.04) Riigikogus esimese lugemise.
· senised kodualuse maa maksuvabastuse pindalalised piirangud (asulas ja tiheasustusega alal 0,15 ha ning mujal 2 ha) kohaldatakse iga ühis- ja kaasomaniku kohta eraldi (mitte enam ühiselt), lõpetades korteriomandite omanike ning kinnisasja ühis- ja kaasomanike ebavõrdse kohtlemise tulenevalt omandivormist;
· kodualune liitsihtotstarbega maa, mille hulka kuulub elamumaa või maatulundusmaa õuemaa kõlvik, vabastatakse maamaksust ka sellise maa muude sihtotstarvete osas senistes pindalalistes piirangutes kõikide sihtotstarvete peale kokku.
Tallinna Halduskohus jättis 18.10.2013. a kohaldamata ning tunnistas põhiseadusega vastuolus olevaks MaaMS § 11 lg 3 osas, milles see piirab MaaMS § 11 lg 1 sätestatud maksusoodustuse kohaldamist selliselt, et kaasomandis oleva elamumaa kaasomanikud on maamaksu tasumisest vabastatud elamumaa osas linnas kokku 0,15 ha ulatuses. [1] Kohus asus seisukohale, et MaaMS § 11 lõikest 3 tulenev eristav maksusoodustuse kohaldamine sõltuvalt sellest, kas maatükk on kaasomandis või jagatud korteriomanditeks, on meelevaldne ning seeläbi vastuolus PS §-st 12 tuleneva võrdse kohtlemise põhimõttega.
Vastuolu tõttu põhiseadusega algatati põhiseaduslikkuse järelevalve menetlus ja kohus edastas asja Riigikohtule, kes palus Riigikogult arvamust maamaksuseaduse § 11 lg 3 põhiseaduspärasuse kohta. Riigikogu põhiseaduskomisjon arutas nimetatud sätte vastavust põhiseadusele 05.11.13 istungil. Komisjoni hinnangul seab MaaMS § 11 lg 3 ühis- ja kaasomanikest koduomanikud halvemasse seisu kui korteriomanikest koduomanikud, kuna kaasomanikele kehtib pindalaline vabastus ühiselt, kuid korteriomanike puhul on vabastus iga korteriomaniku kohta eraldi ning maamaksu vabastuse suurus sõltub omandivormist. Põhiseaduskomisjon leidis, et võrdses olukorras olevaid isikuid koheldakse erinevalt. Kuivõrd maksusoodustuse ja maksuvabastuse kehtestamise eesmärgiks oli teadaolevalt kodualuse maa vabastamine maamaksust, siis põhiseaduskomisjon ei leidnud mõistlikku põhjendust, miks tuleks antud juhul kaasomanikke kohelda korteriomanikest erineval viisil. [2] Põhiseaduskomisjon asus seisukohale, et kaasomanike ja korteriomanike erinev kohtlemine ei ole õigustatud ega põhjendatud ning MaaMS § 11 lg 3 ei saa seetõttu pidada põhiseaduspäraseks.
Riigikohtu põhiseaduslikkuse järelevalve kolleegium asus seisukohale, et MaaMS § 11 lg 3 riivab PS § 12 lg-t 1 koosmõjus PS §-ga 32, kuid ei pidanud põhiõiguste riivet meelevaldseks ega ebamõõdukaks ja jättis rahuldamata halduskohtu taotluse tunnistada kõnealune säte põhiseadusega vastuolus olevaks. [3] Kolleegiumi hinnangul ei ole kinnisasja kaasomanike ja korteriomanike suhe maksuobjekti (maatükki) olemuslikult ühesugune, kuna korteriomand on tsiviilkäibes eraldi objektina, mõtteline osa asjast aga pole vaadeldav eraldi asjana. Oma arutluses lähtus kolleegium ka omandivormi ja asja funktsionaalsuse seose valdavusest ja tavapärasusest, eeldades et valdavalt on korteriomandite puhul tegemist korruselamuga ja et valdavalt on kaasomandi puhul tegemist ühepereelamutega, samuti võimalusest muuta maksu vältimiseks või vähendamiseks asja omandivormi.
Nimetatud liitsihtotstarbe ning ühis- ja kaasomanike probleemidega on Riigikogu poole pöördunud mitmed organisatsioonid (mh korduvalt Eesti Pensionäride Ühenduste Liit) ja paljud kodanikud ning neid probleeme on käsitletud ka arvukates artiklites. Liitsihtotstarbe probleemile juhtis tähelepanu ka Õiguskantsler oma pöördumises rahanduskomisjoni poole, tehes ettepaneku olukorda veelkord analüüsida ja muuta [4] . Rahanduskomisjon on nimetatud kahte teemat ka korduvalt arutanud.
Eesti Maksumaksjate Liidu (EML) abiga on liitsihtotstarbe ning ühis- ja kaasomanike probleemidega pöördunud kohtusse 18 koduomanikku eesmärgiga tunnistada asjaomased sätted osaliselt põhiseadusega vastuolus olevaks peamiselt ebavõrdse kohtlemise tõttu. Eelpool viidatud Tallinna Halduskohtu ja Riigikohtu kaasomanikke puudutava kaasuse puhul oli tegemist ühe EML poolt esindatava maamaksuvaidlusega. Olukorras, kus kõik kaasused ei ole kohtus veel lõpuni arutatud on EML avaldanud lootust, et Riigikogu muudab siiski ise seadust, et maksumaksjad ei peaks analoogseid vaidlusi läbima [5] .
[1] Tallinna Halduskohtu otsus 18.10.2013. a haldusasjas nr 3-13-1499
[2] Põhiseaduskomisjoni vastus Riigikohtule 06.11.2013 nr 2-8/13-53/2
[3] Riigikohtu põhiseaduslikkuse järelevalve kolleegiumi 29.01.2014. a otsus asjas nr 3-4-1-52-13 http://www.nc.ee/?id=11&tekst=222569234
[4] Õiguskantsleri kiri rahanduskomisjonile „Maamaksuvabastusest elamu- ja ärimaa liitsihtotstarbega maal asuva kodu omanikule“ 30.10.2012 nr 6-1/120440/1204947, leitav eelnõu 299 SE menetlusdokumentide hulgast aadressil http://www.riigikogu.ee/?op=ems&page=eelnou&eid=7ad6faf0-d689-4d2a-a70e-81b7c8df29b2&
[5] EML: Kohus tunnistas maamaksuseaduse osaliselt põhiseadusevastaseks, http://www.maksumaksjad.ee/modules/news/article.php?storyid=5754